
Savanyú savó koncentrátum hatása tejfagylaltok minőségére

  
  A savanyú savót egyre elterjedtebben használják adalékanyagként számos élelmiszer gyártása során. Ultraszűrt permeátumának hidrolizált, nanoszűrt koncentrátuma (HNF koncentrátum) tejfagylaltok előállításánál is alkalmazható, mennyiségének a termékben a laktóz kristályosodásra való hajlama, a fogyasztási hőmérsékleten tapasztalt olvadékonyság és az íz szab határt. Ezért TDK munkámban célul tűztem ki annak vizsgálatát, hogy hogyan befolyásolja a savanyú savó koncentrátuma a tejes fagylaltok minőségi jellemzőit. A fagylaltok állományában jelentkező változásokat reológiai mérésekkel is megfigyeltem.
  A fagylaltokat savó, illetve tejtartalmat tekintve 6 féle variációban készítettem el. A sorozat tagjainál a savó-koncentráció kiszámításához a kontroll minta tejtartalmát vettem alapul. A többi minta az eredeti tejtartalom 20, 40, 60, 80, és 100%-ának megfelelő savó mennyiséget tartalmazták. Munkám első részében a fagylaltok termofizikai jellemzőit, vagyis a krioszkópos hőmérsékletet, az intenzív olvadás kezdeti hőmérsékletét, az üvegesedési hőmérsékletet és a ki nem fagyasztható víztartalmat határoztam meg DSC (differenciális pásztázó kaloriméter) készülékkel. Munkám következő szakaszában reológiai méréseket végeztem Physica MCR51 típusú viszkoziméterrel hőmérsékletfüggés mérési módszert alkalmazva. A mérés -15 °C -on indult és 0 °C -on ért véget, ezért információt adott a minták olvadási tartományáról. A mérések során a rugalmassági (G’) és veszteségi (G”) modulus értékét rögzítette a műszer, az értékelés során pedig leolvastam metszéspontjukat, melynek értéke a savó tartalom növekedésével fokozatosan csökkent, valamint értékeltem a komplex viszkozitás értékeket. Mérési eredményeim értékelése során a minták közti szignifikáns eltérések, egyezések kimutatására Student- féle kétmintás páronkénti t-próbát alkalmaztam, 95%-os konfidencia szinten. Utolsó lépésként a fagylaltok érzékszervi bírálatára is sor került, ahol pontozásos módszert alkalmaztam.
  Méréseim során arra következtetésre jutottam, hogy a savó nem növelte a termék olvadékonyságát, csökkentette a fagyáspontot. A krioszkópos hőmérsékletek mérésekor fokozatosan csökkenést tapasztaltam a savó arányának növelésével. Hasonló tendenciát mutattak az intenzív olvadás kezdeti hőmérséklete, és az üvegesedési hőmérséklet értékek is. A fagylaltok -18°C-os tárolási, és a -10°C-os fogyasztási hőmérsékleten vizsgált kifagyasztható víztartalommal kapcsolatban arra a következtetésre jutottam, hogy lényegében egyik hőmérsékleten sem nőtt a vízfázis a savó mennyiségének növelésével, azaz nem nőtt az olvadékonyság. A fagylaltok állománytulajdonságai kis mértékben változtak meg. Tejes fagylaltoknál 20%-os savókoncentrátum esetén javultak az állományjellemzők. Ennél a mintánál a krémesség is jobban érzékelhető volt.



